Igwang lampas 170 na mga tataramon sa Filipinas. Haros gabos kaini kabali sa pamilya nin tataramon na Austronesyo. An mga ini, grupo nin mga tataramon na piggagamit kan mga tawo hale sa Rawis kan Malay sangkod sa mga warak-warak na isla kan teritoryong Polinesya sa kadagatang Pasipiko. Pigtatatyang ini an igwang pinakadakulang pamilya nin tataramon sa buong kinában. Alagad mas dakol na tataramon kan pamilyang ini an kabalí, diit lang an bilang kan panggabusan nin mga tawong naggagamit kaini.